Karina Lorentzen Dehnhardt (SF), 2011-01-13:
Der skal selvfølgelig være nogle spilleregler, for at vi kan holde ud at være her alle sammen.
Jeg tror, det er det, man med et godt gammeldags ord kalder opdragelse.
Jeg vil godt medgive, at det ikke altid slår til, og derfor kan det måske være relevant at have nogle bøder for forskellige ting og sager.
Det er ikke just indbydende, når der kommer kunder til og det så lugter værre, end jeg ved ikke hvad.
Det er vel også o.k. at have sådan et lov og orden-katalog, og en gang imellem skal vi vel justere priserne på det, men jeg synes helt ærligt, at nogle af de ting, der ligger i det, er lidt pjattede, og vi kunne måske godt have ryddet op i bunken af forslag om, hvad der kan give bøder.
Jeg har det lidt som fru Pia Adelsteen med de her snebolde.
Nu er jeg selv lærer, så jeg har stået i ret mange skolegårde, hvor det har været heftigt med snebolde.
Skal vi nu til at straffe de her 8.-klasses-elever, når de kommer til at ramme ved siden af og der ryger snebolde over på en gammel dame, eller hvad det nu er?
Det er vist det, der sådan kan ske, og som man normalt ordner med en samtale, hvor man prøver at opdrage lidt.
Jeg synes ærlig talt, det lidt er noget fjolleri.
Så vil jeg også godt tilslutte mig de synspunkter, fru Maja Panduro havde med hensyn til politibetjentene.
Det er måske vigtigt at have en bagatelgrænse for, hvad vi synes politiet skal beskæftige sig med.
Skal de virkelig kigge efter børn, der ringer på ringeklokker uden rimelig grund, eller sneboldkampe?
Det synes jeg måske er sådan lidt overdrevet i forhold til de sparsomme ressourcer, de har.
De har ikke for meget tid i forvejen.
Jeg tror, at det her kun vil virke præventivt, hvis vi virkelig sætter ind med håndhævelsen, og der er vel ingen, der forestiller sig, at betjentene skal ud i stimer og hobetal med bødeblokken, efter det her forslag er indført.
Jeg vil gerne være med til at se på forslaget, men jeg synes også, vi skal se på, om vi ikke kan gøre bøderne indkomstdifferentierede, altså efter den indtægt, man har.
Så vil man nemlig kunne se, at det rammer lige hårdt, i forhold til hvem man er, og hvilken indtægt man har her i samfundet.
Jeg har oven i købet mødt nogle betjente, som havde et godt forslag til, hvordan man kunne gøre det fremover, og jeg vil gerne diskutere med ministeren under udvalgsarbejdet, om vi ikke kan se på den del.
Det tror jeg i hvert fald virkelig vil være præventivt, for det er klart, at en bøde på 1.000 kr. ikke betyder lige meget for en direktør og en rengøringsassistent.
Der kunne vi godt se på, hvordan vi kunne indkomstdifferentiere det.
Jeg skal nævne en bekymring her til sidst, og den handler om zoneforbuddet.
Der er her i sidste øjeblik kommet et høringssvar rundt fra Gadejuristen, som nævner, at det her indebærer en risiko for at give en stor gæld til udsatte stofmisbrugere, som færdes på Vesterbro.
Det var jo oprindelig et redskab, der, som jeg husker det, blev udviklet til banderne, men det, Gadejuristen siger, er, at det altså i vid udstrækning bliver brugt på socialt udsatte mennesker på Vesterbro, som kommer for at benytte sig af de tilbud, der er der.
Jeg synes jo ikke, det er rimeligt, heller ikke formålstjenligt; jeg tror slet ikke, det vil virke, hvis man er afhængig af stoffer og oven i købet er på overførselsindkomst, at man bliver ved med at få et antal bøder for simpelt hen at færdes i et område, hvor man måske er nødt til at komme for at hente en ren sprøjte.
Så jeg vil gerne i dialog med ministeren om, hvordan vi sikrer, at det her ikke fører til yderligere social marginalisering af en hårdt trængt gruppe.
Så jeg vil sige, at vi i SF er lidt afventende over for det her forslag.
Vi har en masse ting, som vi gerne vil diskutere under udvalgsarbejdet, og så vil vi tage endelig stilling.